༄༅།སྤྱི་འཐུས་ལྷན་ཁང་གི་གཙོ་སྐྱོང་འོག་བཞུགས་སྒར་རྡ་རམ་ས་ལར་ཧི་མ་ཅལ་མངའ་ཁོངས་ས་གནས་ཁག་བརྒྱད་ཀྱི་འཕགས་བོད་མཛའ་འབྲེལ་ཚོགས་པའི་དམིགས་བསལ་ཚོགས་ཆེན་དང་།དེ་འབྲེལ་རྒྱ་གར་གྱི་བློན་ཆེན་ཟུར་པ་དང་།ཕྱི་འབྲེལ་དྲུང་ཆེ་ཟུར་པ་ཁག་ཅིག་གྲོས་ཚོགས་ཀྱི་འཐུས་མི།ཆབ་སྲིད་མཁས་པ།གསར་ཤོག་ཆེ་ཁག་གི་རྩོམ་སྒྲིག་པ།གཙུག་ལག་མཐོ་སློབ་ཁག་གི་མཁས་པ་བཅས་གནད་ཡོད་མི་སྣ་བདུན་ཅུ་བརྒལ་བའི་རྒྱ་གར་གྱི་བོད་དོན་རྒྱབ་སྐྱོར་ཚོགས་པའི་ཚོགས་འདུ་རྒྱས་འཛོམས་བཅས་བཞུགས་སྒར་རྡ་རམ་ས་ལར་བསྐྱངས་པ་དང་།ལྡི་ལིར་རྒྱ་གར་གྲོས་ཚོགས་གོང་འོག་གཉིས་ཀའི་རིས་མེད་སྲིད་དོན་ཚོགས་པའི་འཐུས་མིའི་ཁོངས་ནས་བོད་དོན་རྒྱབ་སྐྱོར་ཚོགས་པ་གསར་འཛུགས།ལྡི་ལིར་རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་ཐེངས་གཉིས་པ་ཚུགས་པ།ལྡི་ལིར་འཛམ་གླིང་ཡུལ་ཁག་གི་གྲོས་ཚོགས་འཐུས་མིའི་བོད་དོན་ལྷན་ཚོགས་དང་པོ།ལྡི་ལི་ཁུལ་གཙུག་ལག་སློབ་གཉེར་ཁག་ནང་བོད་དོན་སྐོར་བགྲོ་གླེང་ཚོགས་འདུ་གོ་སྒྲིག་ཞུས་པ་བཅས་ཀྱི་དུས་སྐབས་མང་ཆེར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཞབས་སོར་བཀྲིན་བསྐྱངས་པ་མ་ཟད།སྤྱི་འཐུས་ལྷན་ཚོགས་དང་།འཛིན་སྐྱོང་ནས་སྐུ་ཚབ་ཆེད་ཕེབས་ཚོགས་ཞུགས་ཀྱིས་བོད་དོན་སྐོར་འགྲེལ་བཤད་གཏིང་ཟབ་ཞིབ་ནན་གནང་བས་མཚོན་གནས་ཡུལ་རྒྱ་གར་གཞུང་མང་གཉིས་ཕྱོགས་ནས་བོད་དོན་བདེན་པའི་གནས་ལུགས་ཤེས་ཤིང་དོན་དམ་སྙིང་ཐག་པ་ནས་རྒྱབ་སྐྱོར་བཅོས་མེད་འབྱུང་ཐབས་སུ་དམིགས་བསལ་ཤུགས་གནོན་ཆེ་བསྐྱེད་གནང་བ་ཞིག་རེད།དེ་བཞིན་ཕྱི་རྒྱལ་སུད་སི་དང་།འཇར་མན།ནོར་ཝེ།ཨ་རི་སོགས་སུ་འགྲོ་བ་མིའི་ཐོབ་ཐང་སོགས་དང་འབྲེལ་བའི་ཚོགས་འདུ་ཁག་མང་པོར་སྐུ་ཚབ་ཆེད་གཉེར་ཚོགས་ཞུགས་ཐུབ་པ་མ་ཟད།ལི་ཐུ་ནི་ཡར་འཛམ་གླིང་ཡུལ་ཁག་གི་གྲོས་ཚོགས་འཐུས་མིའི་བོད་དོན་ལྷན་ཚོགས་ཐེངས་གཉིས་པ་ཚུགས་པ་སོགས་ཕྱི་འབྲེལ་གྱི་ལས་དོན་ལའང་ཤུགས་གནོན་རྒྱ་བསྐྱེད་ཐུབ་པ་བྱུང་ཡོད།